《晚菘行赠石堂慎上人》
清代·李锴

石堂上人能种菘，种菘不与寻常同。丰根大叶厚其里，凌跞百蔌维君宗。

坟卢助骨云助气，乳泉饱沃真香秾。肤凝秋雪薄寒入，心敛石蜜微甘充。

齿牙迎击了无物，厥滓作梗犹凡庸。迩来武遂产此种，十本入韨千钱空。

乃知树艺贵以性，斯土协洽还丰茸。空山野老病脾泻，不谓得此供朝饔。

倾盘下箸不惜尽，屠门大嚼乌足雄。养终吾老终藉汝，上人慎勿疑周颙。

作者简介：（1686—1755）清汉军正黄旗人，字铁君，号眉生，又号豸青山人、幽求子、焦明子。李辉祖子。尝充笔帖式，旋弃去。乾隆元年举鸿博，未中选。以岳丈大学士索额图声势煊赫，避去，隐于盘山豸峰下。诗亦脱俗，而刻意求高，不免有斧凿处。有《睫巢集》、《尚史》等。